***1.*** ***Кратка обобщена информация за осъществената контролна дейност за месец април 2018 г. и резултати от извършената контролна дейност.***

 За месец април 2018 г. служителите от „Контрол и охрана“ в дирекциите на националните паркове са извършили 172 броя проверки на 73 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1645 броя. Съставени са 9 акта за установяване на административни нарушения (АУАН) и са дадени 9 броя предписания. Издадени са 6 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Поради обстоятелството, че на територията на националния парк ловът и дивечоразвъдната дейност са забранени, през отчетния месец се предприеха действия с цел превенция, като бяха извършени проверки, в ниската част на парка и в граничните зони, съвместно с Държавните горски стопанства. В резултат на предприетите действия и извършени проверки, бракониерски актове не са допуснати.

През периода са извършени проверки за недопускане на незаконна сеч на дървесни и храстови видове. Така също бяха извършени и съставени 7 броя КП за извънредни проверки с цел недопускане на незаконна сеч на територията на парка на основание на Заповед № РД-26/01.03.2018г. на Директора на парка. В резултат на предприетите действия и извършени проверки, през месеца не е допусната незаконна сеч на територията на парка и резерват „Тисата“.

Извършени проверки относно недопускане на незаконна паша на територията на резерват „Тисата“. През месец април са извършени 13 броя проверки от парковата охрана, отразени в зачислените им дневници и седмични рапорти до главните инспектори на ПУ в границите на резерват „Тисата“. В резултат на осъществената контролна дейност не са допуснатите нарушения.

Извършени са проверки и е осъществен контрол над собственици и ползватели относно спазването на режимите и нормите въведени с ПУ на НП „Пирин“, чрез съставяне на констативни протоколи. През периода не са констатирани нарушения относно спазването на общовалидните режими и норми, действащи на територията на парка.

Извършени са проверки относно въведените забрани с ПУ на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка. В най-конфликтните точки се извършваха допълнителни охранителни действия с цел недопускане на каране на ски извън маркираните ски-писти и трасета и използването на моторизирани средства освен при изпълнение на неотложни дейности в горите и спасителни акции.

През месец април са получени сигнали от група туристи в местността „Безбожко езеро“ за нерегламентирано каране на моторни шейни в района. След получените сигнали бе извършена своевременно проверка на терен, като се констатира нарушение от неизвестен извършител. Незабавно бе стартирано административнонаказателно производство срещу неизвестни извършители.

Извършени са проверки и е осъществен контрол над собственици и ползватели относно замърсяване на територията на парка и резерват „Тисата“ с твърди битови отпадъци от всякакъв тип. В централните райони на парка по протежението на пътища и седалкови въжени линии, след стопяването на снега се наблюдава замърсяване с твърди битови отпадъци от всякакъв тип.

С цел тяхното премахване от територията на парка и изнасянето им на регламентирано сметище, Дирекцията на НП „Пирин“ организира почистване на 22.04.2018г., съвместно с доброволци по всички паркови участъци.

Също така ще се дадат и предписания на собствениците и ползвателите на територията на парка за почистване на установено замърсяване в определен срок.

През отчетния период са съставени 7 броя констативни протоколи за извършени проверки и наблюдения на заложените площадки ловни дървета за борба и превенция срещу нападение от корояд. При констатирано заселване на вредителят в заложените ловни дървета, ще се предприемат действия по изнасянето им извън територията на парка.

**2.2. НП „Рила“**

През месец април 2018 г. проверките, осъществявани от парковата охрана и отразявани в дневниците им са реализирани във връзка със санитарното състояние на гората и проверки за незаконна сеч и извоз на дървесина - 261 бр. Тези, свързани с незаконен лов /бракониерство/ са 124 бр., 69 бр. са за състоянието на реките и езерата и незаконен риболов, 24 бр. са свързани със замърсяване на защитената територия, 31 бр. проверки по границите на Национален парк „Рила“ и резерватите с различните горски стопанства, държавни лесничейства и общински горски стопанства, 57 бр. проверки на пътища и пътни съоръжения, 19 бр. във връзка с наличието/липсата на табели и тяхното състояние, 33 бр. проверки, относими към състоянието на екопътеките и кътовете за отдих и бивакуване и 23 бр. на туристически пътеки. Осем проверки са направени за състоянието на ВиК и други водопреносни съоръжения на територията на парка и паленето на огън извън определените за тази цел места, 17 бр. на хижи и заслони, 17 бр. – МПС, 27 бр. проверки на туристи, 6 бр. на електропроводи, попадащи на територията на НП „Рила“, несъгласувана дейност и ведомствени сгради - 25 и други.

През месец април 2018 г. са констатирани 6 бр. административни нарушения и съставени 4 бр. констативни протоколи за установяване на административни нарушения. Съставени са 9 бр. АУАН. Няма издадени наказателни постановления за налагане на административна санкция. В два от констатираните случая е прекратено административнонаказателното производство с резолюция на директора. АУАН са съставени за нерегламентирано преминаване на моторни шейни на територията на Парка. Като резултат от дейността на служителите „ПОК“ случаите на нерегламентирано преминаване на моторни шейни през територията на Националния парк е ограничено. На установените нарушители са съставени актове и предстои издаването на НП за налагане на административна санкция. Като добра практика се отчита нивото на взаимодействието с органите на МВР.

Не са констатирани замърсявания, както около хижите, заслоните, така и около кътовете за отдих и местата за бивакуване. Няма осъществяване на несъгласувана с Дирекцията на НП „Рила“ дейност. При направените проверки на пътища, табели и информационни табла, палене на огън не са констатирани нарушения.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през април 2018 г. бяха: превантивен и текущ контрол по отношение предотвратяване и установяване на нарушения свързани с незаконна паша на домашни животни, опазване фауната и горските територии от посегателства, състояние на парковата инфраструктура, както и последващ контрол на съгласувани дейности в защитената територия. Приоритетно основните групи потенциални нарушители, върху които беше фокусирано вниманието на парковата охрана, бяха дърводобивни бракониери, ловни бракониери, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на ловни бракониери и иманяри.

През април приоритетно усилията на парковата охрана, традиционно бяха насочени към резерватите в НПЦБ, като беше панирана и реализирана система по тяхната охрана с цел противодействие на основната заплаха - ловното и дърводобивно бракониерство. Отново приоритетно внимание, беше отделено на Поддържан резерват „Чамджа“, където близостта му до село Христо Даново създава предпоставки за незаконното посегателство върху горите в територията му.

За успешно противодействие на заплахите, при осъществяване на контролната и охранителна дейност, мероприятията по охрана и контрол, бяха базирани на приоритетното внимание на така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* райони с висока степен на риск за ловно бракониерство;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* инфраструктурните обекти на територията на парка;
* зони в горски територии по границата на парка и около обекти разположени в парка – традиционно обект на дърводобивни посегателства;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите.
* ниски безлесни територии за наличие на незаконно пашуващи домашни животни.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.